ሚኒስቴሩ የአርሶ አደሩን ምርታማነት የሚያሳድጉ   የግብርና ግብዓቶችን ተደራሽ እያደረገ ነው
አዲስ አበባ:- የግብርና ሚኒስቴር በተያዘው በጀት ዓመት የአርሶአደሩን ምርታማነት የሚያሳድጉ የግብርና ግብዓቶችን በወቅቱ ተደራሽ እያደረገ እንደሚገኝ ገለጸ። 
በሚኒስቴሩ የግብርና ግብዓት ግብይት ዳይሬክተር አቶ መንግሥቱ ተስፋ በተለይ ለአዲስ ዘመን ጋዜጣ እንደተናገሩት፤ ሚኒስቴሩ በተያዘው በጀት ዓመት የአርሶ አደሩን ምርትና ምርታማነት የሚያሳድጉ የተለያዩ የግብርና ግብዓቶችን ተደራሽ ለማድረግ 29 ነጥብ ሁለት ቢሊዮን ብር ከብሔራዊ ባንክ አስፈቅዶ በወቅቱ ተደራሽ እያደረገ ይገኛል። 
አቶ መንግሥቱ የአርሶ አደሩን ምርትና ምርታማነት ለማሳደግ ከፍተኛ አስተዋፅኦ ከሚያበረክቱ የግብርና ግብዓቶች የአፈር ማዳበሪያ፣ የተለያዩ ምርጥ ዘሮችና የጸረ ተባይና የአረም ኬሚካሎች መቅረባቸውን ጠቅሰው፤ ክልሎች በተያዘው በጀት ዓመት 17 ነጥብ ስምንት ሚሊዮን ኩንታል የአፈር ማዳበሪያ እንዲቀርብላቸው ጥያቄ ማቅረባቸውን ጠቁመዋል።
እርሳቸው 322ሺ ኩንታል ማዳበሪያ ከዚህ በፊት ቀርቦ ሳይሰራጭ የተቀመጠ በመኖሩ ክልሎች እንዲቀርብላቸው ጥያቄ
 ባቀረቡት መሠረት ተጨማሪ ማዳበሪያ ተገዝቶ መቅረብ እንዳለበት ጠቁመው፤ 14 ነጥብ 5 ኩንታል ማዳበሪያ ከሦስት አገራት በአንድ ዙር ተገዝቶ 97 በመቶው ተጓጉዞ ወደብ መድረሱን ተናግረዋል። 
ከዚህ ውስጥ ደግሞ 82 በመቶው ወይም 11 ነጥብ ዘጠኝ ሚሊዮን ኩንታሉ ወደ ተለያዩ የአገሪቱ ክፍሎች መጓጓዙን ዳይሬክተሩ ጠቁመው፤ ከከረመው ጋር ተደምሮ 15ነጥብ 19 ሚሊዮን ኩንታል ማዳበሪያ በክልሎች እጅ መግባቱን አመልክተዋል።
በክልሎች እጅ ከገባው ውስጥ ነባሩን ጨምሮ 12 ነጥብ 27 ሚሊዮን ኩንታል ማዳበሪያ በህብረት ሥራ ማህበራት እጅ የገባ ሲሆን፤ ከዚህ ውስጥ ስምንት ነጥብ አምስት ሚሊዮን ኩንታሉ ደግሞ ለአርሶ አደሩ ተሰራጭቶ ጥቅም ላይ እየዋለ እንደሚገኝ ተናግረዋል። 
ይህም ከባለፈው ተመሳሳይ ወቅት ከቀረበው የማዳበሪያ ስርጭትና አቅርቦት ጋር ሲነጻጸር በመጠንና በወቅቱ መቅረቡ ላይ ብልጫ እንዳለው ገልጸው፤ አምና በተመሳሳይ ወቅት 11 ሚሊዮን ኩንታል የማዳበሪያ ግዢ ከተፈጸመው አንጻር የዘንድሮው በሦስት ሚሊዮን ኩንታል ማዳበሪያ ብልጫ ያለው ሲሆን፤ አምና በዚህ ወቅት ተገዝቶ ወደብ ከቀረበው ጋር ሲነጻጸር የአንድ ነጥብ ዘጠኝ
 ሚሊዮን ኩንታል ብልጫ እንዳለው አስረድተዋል። 
በአጠቃላይ በክልሎች አንድ ነጥብ 42 ሚሊዮን ኩንታል የምርጥ ዘር ጥያቄ የቀረበ ሲሆን፤ አንድ ነጥብ 036 ሚሊዮን ኩንታል ምርጥ ዘር መሰብሰብ መቻሉን አቶ መንግስቱ ጠቁመው፤ ከዚህ ውስጥ 757ሺ ኩንታል ለህብረት ሥራ ማህበራትና ለቀጥታ የዘር ግብይት ከቀረበው ውስጥ 336ሺ 878 ኩንታሉ ወይም 44 በመቶው ለአርሶ አደሮች መሰራጨቱን ተናግረዋል።
አቶ መንግሥቱ ክልሎች 837ሺ 658 በሊትርና በጠጣር የሚለኩ የጸረ አረምና ተባይ ኬሚካሎችን ይቅረብልን ብለው ጥያቄ ማቅረባቸውን ጠቁመው፤ 50ሺ ሊትር ጸረ አረም ፓላስ ኬሚካል በኢትዮጵያ አየር መንገድ በኩል ተጓጉዞ አዲስ አበባ ገብቶ ክልሎች ኮታቸውን እየወሰዱ እንደሚገኙ ገልጸዋል። 
ቀሪዎቹ ኬሚካሎች በተያዘው እቅድ መሠረት ወደ አገር ውስጥ እንደሚገቡ አቶ መንግሥቱ ጠቅሰው፤ ሚኒስቴሩ የጸረ አረምና ተባይ ኬሚካሎች ፍላጎትን ለመፍታት ለመጀመሪያ ጊዜ ያቀረበ ሲሆን፤ ይህም ከግሉ ዘርፍ በተጨማሪ በመንግሥት በኩልም የኬሚካል ግብዓቶች መቅረቡ ይስተዋሉ የነበሩ የአቅርቦት ችግሮች ተፈትተው አርሶ አደሩ ኬሚካሎቹን በተመጣጣኝ ዋጋ እንዲያገኝ ያስችለዋል ብለዋል።
አዲስ ዘመን ሰኔ 17/2012ሶሎሞን በየነ